BIZ พุ่ง 8% รับปี 64 กำไรนิวไฮโต 8 เท่า แจกปันผลหุ้น-เงินสด จ่อย้ายเทรด SET
BIZ พุ่ง 8% รับปี 64 กำไรนิวไฮ 420.33 ลบ. โต 846% จากปีก่อนกำไร 44.40 ลบ. บอร์ดเคาะแจกปันผลหุ้น 2:1 และจ่ายเป็นเงินสด 0.4277777775 บ./หุ้น ขึ้น XD วันที่ 22 เม.ย.65 จ่าย 5 พ.ค.65 ออกหุ้นเพิ่มทุน 220 ล้านหุ้น รองรับจ่ายปันผลหุ้น-แปลงสิทธิ "BIZ-W1" จ่อย้ายเทรด SET 
BIZ พุ่งแรง 8% ราคาแตะ 9.10 บ. รับปี 64 กำไรนิวไฮ 420.33 ลบ. โต 846% บอร์ดเคาะแจกปันผลหุ้น-เงินสด จ่อย้ายเทรด SET 
24 ก.พ. 2565

ผู้สื่อข่าวรายงานว่า วันนี้ (24 ก.พ. 2565) ราคาหุ้น บริษัท บิสซิเนสอะไลเม้นท์ จำกัด (มหาชน) หรือ BIZ ณ เวลา 10:47 น. อยู่ที่ระดับ 9.10 บาท บวกไป 0.70 บาท หรือขึ้นไป 8.33% โดยทำสูงสุดที่ระดับ 10.20 บาท และทำจุดต่ำสุดที่ระดับ 9.05บาท ด้วยมูลค่าการซื้อขาย 66.50 ล้านบาท

สำหรับราคาหุ้น BIZ ปรับตัวขึ้นแรงเป็นการเข้าเก็งกำไร หลังจากบริษัทฯ รายงานผลการดำเนินงานงวดปี 2564 สร้างสถิติสูงสุดเป็นประวัติการณ์ รายได้โตกระฉูด 2,934.14 ล้านบาท กำไรนิวไฮแตะ 420.33 ล้านบาท เพิ่มขึ้น 846.63%

โดยนายสมพงษ์ ชื่นกิติญานนท์ ประธานเจ้าหน้าที่บริหาร BIZ เปิดเผยว่า ผลการดำเนินงานของบริษัทฯ ในปี 2564 บริษัทและบริษัทย่อยมีรายได้รวมจำนวน 2,934.14 ล้านบาท เพิ่มขึ้น 2,169.01 ล้านบาท หรือเพิ่มขึ้น 283.48% เทียบกับงวดเดียวกันของปีก่อน มีรายได้รวมจำนวน 765.13 ล้านบาท และมีกำไรสุทธิ 420.33 ล้านบาท เพิ่มขึ้น 375.93 ล้านบาท หรือ 846.63% เทียบกับงวดเดียวกันของปีก่อนมีกำไรสุทธิ 44.40 ล้านบาท โดยได้รับปัจจัยสนับสนุนจากการส่งมอบงานได้ตามกำหนด
ทั้งนี้ บริษัทฯ มีมติอนุมัติเตรียมย้ายหลักทรัพย์จดทะเบียนของบริษัทจากตลาดหลักทรัพย์ เอ็ม เอ ไอ (mai) เข้าซื้อขายในตลาดหลักทรัพย์แห่งประเทศไทย (SET) โดยมอบหมายให้ฝ่ายจัดการดำเนินการยื่นคำขอให้รับหุ้นสามัญของบริษัทเป็นหลักทรัพย์จดทะเบียน พร้อมทั้งเอกสารต่าง ๆ ที่เกี่ยวข้อง ต่อตลาดหลักทรัพย์แห่งประเทศไทย ซึ่งบริษัทฯจะดำเนินการเข้าจดทะเบียนหลักทรัพย์กับตลาดหลักทรัพย์แห่งประเทศไทย (SET)  ภายหลังได้รับอนุมัติคำขอจากตลาดหลักทรัพย์แห่งประเทศไทย
นอกจากนั้นที่ประชุมคณะกรรมการบริษัทฯ อนุมัติจ่ายปันผลเป็นหุ้นในอัตรา 2 หุ้นสามัญเดิมต่อ 1 หุ้นปันผล จำนวนไม่เกิน 200 ล้านหุ้น และจ่ายปันผลเป็นเงินสดในอัตรา 0.4277777775  บาท/หุ้น ขึ้นเครื่องหมาย XD วันที่ 22 เม.ย. 65 ทั้งนี้ บริษัทฯ จ่ายเงินปันผลระหว่างกาลไปแล้วหุ้นละ 0.25 บาท รวมทั้งปีจ่ายปันผลเท่ากับ 371,111,111 บาท คิดเป็นอัตราการจ่ายปันผลทั้งสิ้นร้อยละ 88.01 ของกำไรสุทธิประจำปี 2564 หลังหักสำรองตามกฎหมาย และมีมติเพิ่มทุนจดทะเบียนของบริษัท จำนวน 110,000,000 บาท จากทุนจดทะเบียนเดิมจำนวน 220,000,000 บาท เป็นทุนจดทะเบียนจำนวน 330,000,000 บาท โดยการออกหุ้นสามัญเพิ่มทุนจำนวน 220,000,000 หุ้น มูลค่าที่ตราไว้หุ้นละ 0.50 บาท เพื่อรองรับการจ่ายหุ้นปันผล และรองรับการปรับสิทธิของใบสำคัญแสดงสิทธิที่จะซื้อหุ้นสามัญเพิ่มทุน (BIZ-W1)
สำหรับแผนการดำเนินงานในปี 2565 บริษัทฯ ยังคงเดินหน้าประมูลงานใหม่ ๆ อย่างต่อเนื่อง ทั้งจากภาครัฐบาลและภาคเอกชน ซึ่งบริษัทฯมีโอกาสที่จะได้รับงานค่อนข้างมากด้วยศักยภาพ และมีความเชี่ยวชาญเฉพาะด้าน ซึ่งจะสนับสนุนให้บริษัทฯ มีปริมาณงานในมือเพิ่มขึ้นรองรับรายได้ในระยะยาว โดยปัจจุบันมีงานในมือรอรับรู้รายได้ (Backlog) จำนวน 1,160 ล้านบาท
ทั้งนี้คาดว่าในปีนี้จะมีงานใหม่ออกประมูลทั้งในส่วนของโรงพยาบาลภาครัฐและเอกชน ไม่ต่ำกว่า 1,500 ล้านบาท และบริษัทฯ มีโอกาสได้งานเพิ่มในหลายโครงการ ซึ่งจะช่วยสนับสนุนผลการดำเนินงานทั้งรายได้ และกำไรมีแนวโน้มเติบโตอย่างต่อเนื่อง สร้างผลตอบแทนที่ดีให้กับผู้ถือหุ้น